b'\n_START_ARTICLE_\nExtended Noise\n_START_PARAGRAPH_\nExtended Noise (etablert som AHA! i 1982) var en norsk jazzgruppe best\xc3\xa5ende av Erik Balke p\xc3\xa5 saksofon, Eivin One Pedersen p\xc3\xa5 piano, celeste  og trekkspill, Carl Morten Iversen p\xc3\xa5 bass og Audun Kleive p\xc3\xa5 trommer. Kvartetten var kvintett en tid, med gitaristene Frode Aln\xc3\xa6s og Bj\xc3\xb8rn Klakegg som medlemmer. Under navnet AHA! ga de ut platen Keep nose in front (Hot Club Records, 1984).\n_START_SECTION_\nOpptreden p\xc3\xa5 NRK-program i 1984\n_START_PARAGRAPH_\nI 1984 opptr\xc3\xa5dte bandet i TV-programmet Kanal 1 p\xc3\xa5 NRK. I starten av programmet fremf\xc3\xb8rte de Would You Like a Coke, Mr Bandini?, og deretter samtalte programlederne Steinar Ofsdal og Ivar Dyrhaug om at gruppens navn var homonymt med navnet til popgruppen a-ha. Etter programledernes korte innledning akkompagnerte AHA! artisten Finn Kalvik, og senere i programmet spilte de sin egen instrumentall\xc3\xa5t Pink as a Rainy Day.\n_START_SECTION_\nNavneskiftet\n_START_PARAGRAPH_\nI 1986 hadde gruppen skiftet navn til Extended Noise, og ga ut platen Jamaha (Circulasione Totale, 1986). _NEWLINE_Deres seneste utgivelse (fortsatt under navnet Extended Noise) var Slow but Sudden \xe2\x80\x93 Langsam, aber Pl\xc3\xb6tzlich (Odin Records, 1990; i USA p\xc3\xa5 Cadence Jazz Records, 1992). Dette siste albumet inneholdt hovedsakelig komposisjoner av One Pedersen.'